L’exalcalde Manuel Carbó tindrà un carrer dedicat a Sagunt
27 de setembre 2019

![Imagen 1](/media/q2tjlf2d/19_manuel-carbo-02.jpg)![Imagen 2](/media/swdlz30s/19_c_javier_raro_02.jpg)

El Ple de la Corporació Municipal celebrat dijous, 26 de setembre, va aprovar per unanimitat dedicar un carrer a l’exalcalde socialista Manuel Carbó. La moció, que va ser presentada i defensada pel grup socialista, destaca de la figura del primer alcalde democràtic de la ciutat la seua gran dedicació i rellevància de servici públic cap al municipi durant tota la seua vida.

  

Una vegada ha sigut aprovada la proposta, es redactarà un informe tècnic per part de la Comissió de Toponímia i es traslladarà l’acord al departament de Cultura perquè comence el procés.

  

Manuel Carbó Juan, natural d’Aragó, va nàixer a Ojos Negros (Terol) el 1923. Amb el seu treball, bon fer i sempre unes conviccions fermes per la lluita obrera i els drets dels treballadors, va consolidar un nom com a conseller laboral i, per consegüent, membre del Jurat d’Empresa d’Altos Hornos de Vizcaya (AHV) i, posteriorment, dels del Mediterrani (AHM).

  

Carbó va ser candidat a l’alcaldia de Sagunt pel Partit Socialista en les primeres eleccions municipals democràtiques que se celebraren el 1979, les quals va guanyar i es va convertir en el primer alcalde de la democràcia de Sagunt. Des d’eixe any, Carbó va liderar l’Ajuntament de Sagunt fins 1983, any en que, a més, va ser nomenat senador per designació de les Corts Valencianes pel seu partit, fet que va derivar en que no es presentara a la reelecció com a alcalde.

  

En el període en que va ser senador (des de 1983 fins 1995) va participar en diverses comissions com ara la permanent d’Indústria i Energia, Comerç i Turisme, així com va exercir com a secretari primer de la Comissió de Peticions del Senat entre 1991 i 1993. L’exprimer regidor va morir el passat juliol als 96 anys.

  

  

![](/media/2jyejvgz/19_c_manuel-carbo_01.jpg)  
_La vidua i una de les filles de Manuel Carbó_  
  

*   [](http://www.facebook.com/sharer.php?u=https://aytosagunto.es/va/actualitat/l-exalcalde-manuel-carbo-tindra-un-carrer-dedicat-a-sagunt/ "Facebook")
*   [](http://twitter.com/share?url=https://aytosagunto.es/va/actualitat/l-exalcalde-manuel-carbo-tindra-un-carrer-dedicat-a-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-exalcalde-manuel-carbo-tindra-un-carrer-dedicat-a-sagunt/ "Linked In")
*   [](mailto:?body=https://aytosagunto.es/va/actualitat/l-exalcalde-manuel-carbo-tindra-un-carrer-dedicat-a-sagunt/)